Νατάσα Θεοδωρίδου

Η **Νατάσα Θεοδωρίδου** (Θεσσαλονίκη, 24 Οκτωβρίου 1970) είναι Ελληνίδα λαϊκή τραγουδίστρια.

## Βιογραφία
[μικρογραφία|Η Θεοδωρίδου σε συναυλία στη [Νυρεμβέργη το 2013|264x264εσ]]
Γεννήθηκε στη Θεσσαλονίκη στις 24 Οκτωβρίου 1970, με γονείς τους Σοφία και Στάθη Θεοδωρίδη. Έχει καταγωγή από τα Κουδούνια Δράμας. Σπούδασε δημοσιογραφία σε ιδιωτική σχολή της Θεσσαλονίκης, ενώ παράλληλα  ξεκίνησε μαθήματα αρμονίας και κιθάρας. Ξεκίνησε την καριέρα της, μαθήτρια ακόμα, τραγουδώντας λαϊκά τραγούδια σε νυχτερινά κέντρα της συμπρωτεύουσας.

### 1996-2001
Το 1996 εγκαταστάθηκε στην Αθήνα και εργάστηκε σε νυχτερινά κέντρα με μεγάλη επιτυχία. Το 1996 δούλεψε στις *Θαλασσιές Τις Χάντρες* στη πλατεία Αγίων Ασωμάτων μαζί με τον Αντώνη Ρέμο, τον Λάμπη Λιβιεράτο και τον Παντελή Καναράκη. Στις 3 Οκτωβρίου του 1997 κυκλοφόρησε τον πρώτο της δίσκο, ο οποίος έγινε πλατινένιος φτάνοντας τα 50.000 αντίτυπα. Δημιουργοί αυτής της δουλειάς -αλλά και των μεταγενέστερων άλμπουμ της- ήταν ο Τριαντάφυλλος, η Εύη Δρούτσα, η Ναταλία Γερμανού, η Ελένη Γιαννατσούλια, ο Ηλίας Φιλίππου κ.λπ με βασικό ενορχηστρωτή τον Αντώνη Γούναρη. Στις 18 Δεκεμβρίου του 1998 κυκλοφόρησε τον δεύτερο της δίσκο με τίτλο "Δεύτερη αγάπη", που αποτέλεσε σταθμό για τη καριέρα της με αποκορύφωμα το ντουέτο με τον Πασχάλη Τερζή στο τραγούδι "Δεν Θέλω Τέτοιους Φίλους". Το άλμπουμ έγινε πολύ σύντομα χρυσό κι έπειτα έγινε πλατινένιο φτάνοντας τα 80.000 αντίτυπα, ενώ η συνεργασία της με τον Πασχάλη Τερζή επεκτάθηκε και με τις εμφανίσεις τους στα *Αστέρια*. Οι επόμενες συνεργασίες της ήταν με τον Νότη Σφακιανάκη στο *Theatro* της Θεσσαλονίκης, και στον *Απόλλωνα* με τον Αντώνη Ρέμο και τον Στέλιο Διονυσίου. Στις 17 Μαρτίου του 2000 κυκλοφόρησε τον τρίτο της δίσκο με τίτλο "Θα Μιλήσω Με Τ' Αστέρια", ο οποίος έγινε πλατινένιος ξεπερνώντας τις 50.000 πωλήσεις. Στις 6 Ιουλίου του 2001 κυκλοφόρησε το τέταρτο προσωπικό της άλμπουμ, έναν πολυσυλλεκτικό δίσκο με τίτλο "Υπ' Ευθύνη Μου" και έγινε χρυσός αγγίζοντας τις 40.000 πωλήσεις.

### 2002-2007

Ακολουθεί η επιτυχημένη εμπορικά συνεργασία της με τον συνθέτη, Γιώργο Θεοφάνους, στον πλατινένιο δίσκο "Τόση Αγάπη Πως Να Χαθεί" που κυκλοφόρησε στις 13 Νοεμβρίου του 2002. Τα δύο επόμενα χρόνια (2002-04) εμφανίζεται στη μουσική σκηνή *Φως*, ενώ το 2003 κυκλοφορεί ο live δίσκος "Μια Διαδρομή Θεσσαλονίκη-Αθήνα" που περιέχει ζωντανές ηχογραφήσεις, κυρίως από τις εμφανίσεις της στο *Φως*.

Το 2004 ο δίσκος "Έρωτα, Δε Ξέρεις Ν' Αγαπάς", σε μουσική της Ευανθίας Ρεμπούτσικα, σηματοδοτεί μια προσωρινή στροφή στο ρεπερτόριο της Νατάσας, προάγγελο της οποίας είχε αποτελέσει και η συμμετοχή της στο soundtrack της κινηματογραφικής ταινίας Πολίτικη κουζίνα, όπου ερμήνευσε το τραγούδι "Τα λιμάνια".

Το 2005, επιστρέφει στις μεγάλες πίστες συνεργαζόμενη μαζί με τον Γιάννη Πάριο στην *Ιερά Οδό*, ενώ παράλληλα κυκλοφορεί και ο έβδομος προσωπικός της και διπλός δίσκος με τίτλο "Ως Εκεί Που Η Καρδιά Μπορεί Ν' Αντέξει" που κυκλοφόρησε στις 19 Οκτωβρίου και έγινε Χρυσός. Το άλμπουμ περιλαμβάνει τραγούδια διάφορων συνθετών, ανάμεσα στους οποίους ήταν και ο Μιχάλης Χατζηγιάννης. Την επόμενη χρονιά ακολουθεί η δισκογραφική συνεργασία της με τον συνθέτη, Γιώργο Μουκίδη, στον χρυσό δίσκο "Έχω Μια Αγκαλιά" που κυκλοφόρησε στις 21 Δεκεμβρίου του 2006.

Το 2007, με τη συμπλήρωση δέκα χρόνων της τραγουδίστριας στη δισκογραφία, κυκλοφορεί στις 27 Νοεμβρίου ο δίσκος "Νατάσα" με δημιουργούς δύο από τους πλέον συχνούς συνεργάτες της, τον συνθέτη Κυριάκο Παπαδόπουλο και τον στιχουργό Ηλία Φιλίππου. Ο δίσκος κατάφερε να αγγίξει τις 15.000 πωλήσεις και να γίνει χρυσός. Τη χρονιά αυτή, εμφανίζεται στο *Βοτανικό* με την Έλλη Κοκκίνου και τον Νίκο Κουρκούλη.

### 2008-2015: Συνεργασία με Θεοφάνους, Μουκίδη, Βαρδή

To 2008 κυκλοφορεί ο δίσκος "Δίπλα σε σένα", μια συλλογή με τις μεγαλύτερες επιτυχίες της τραγουδίστριας. Ο δίσκος περιελάμβανε και τρία νέα τραγούδια του Γιώργου Θεοφάνους, ανανεώνοντας τη συνεργασία τους έξι χρόνια μετά τη πρώτη δισκογραφική τους συνύπαρξη. Το ίδιο έτος η Νατάσα παρουσίασε δύο μοναδικές συναυλίες με τραγούδια του Μίκη Θεοδωράκη στο θέατρο της Αρχαίας Ολυμπίας και στο Μέγαρο Μουσικής Θεσσαλονίκης. Ακολουθεί το 2009 το άλμπουμ "*Μια Κόκκινη Γραμμή*" σε μουσική του Θεοφάνους και στίχους του Θάνου Παπανικολάου. Ο δίσκος γίνεται πλατινένιος (ο πρώτος της Νατάσας μετά το 2003), με το ομώνυμο τραγούδι να γίνεται μεγάλη επιτυχία.

Το 2010 η Θεοδωρίδου συνεργάζεται για δεύτερη φορά με τον τραγουδοποιό Γιώργο Μουκίδη, στο δίσκο "Η Ζωή μου Έρωτας". Τον Οκτώβριο του 2011 συμμετέχει στο άλμπουμ της Νάνας Μούσχουρη, μία συμμετοχή που θα ακολουθήσει και η επί σκηνής συνύπαρξή τους, στην τελευταία συναυλία της τραγουδίστριας στο Βερολίνο. Το Νοέμβριο του 2011 συνεργάζεται με τη Μαρινέλλα στο Βοτανικό. Η συνεργασία αυτή σφραγίστηκε και δισκογραφικά με το ντουέτο «Τα Χατήρια» που συμπεριλαμβάνεται στο άλμπουμ «Απέναντι» (2012) σε μουσική επίσης του Γιώργου Θεοφάνους και στίχους Θάνου Παπανικολάου..

Τον Οκτώβριο του 2012 η Νατάσα Θεοδωρίδου συναντάει την Έλενα Παπαρίζου και μας μιλάνε για «Λάθος Αγάπες» τόσο μέσα από το ντουέτο τους, όσο και από τις κοινές τους εμφανίσεις στο Βοτανικό. Το 2013 κυκλοφορεί ο δίσκος "Σ' Αγαπώ" σε μουσική του Αντώνη Βαρδή και στίχους του Βασίλη Γιαννόπουλου, ο οποίος αποτελεί τον τελυταίο δίσκο της τραγουδίστριας με τη Minos EMI και την τελευταία ολοκληρωμένη δισκογραφική δουλειά του συνθέτη.  Μεταγενέστερα (2016) o δίσκος επανακυκλοφόρησε από τη Heaven Music.

Το καλοκαίρι του 2015 κυκλοφόρησε ο δεύτερος live δίσκος της Νατάσας με τίτλο "Μαζί Με Σένα", έπειτα από τις επιτυχημένες εμφανίσεις στο νυχτερινό κέντρο "*Φως*" μαζί με τον Γιώργο Θεοφάνους, ο οποίος συμμετέχει στο δίσκο.

### 2016-2025:  Ένταξη στη Heaven Music
Το 2016 κυκλοφόρησε το τραγούδι "Άσ' τα Όλα Κι Έλα" σε μουσική Γιώργου Σαμπάνη και στίχους Ελένης Γιαννατσούλια, ως προπομπός του ομώνυμου δίσκου, που σήμανε τη λήξη του συμβολαίου της Θεοδωρίδου με τη Minos EMI.
Στις 14 Απριλίου 2016 η τραγουδίστρια εντάχθηκε στο δυναμικό της Heaven Music. Ο δίσκος της "*Άσ' τα Όλα Κι Έλα"* κυκλοφόρησε στις 27 Οκτωβρίου, με πρώτο single το τραγούδι "*Ανήσυχος Καιρός*" σε μουσική Γιώργου Σαμπάνη και στίχους της Ελένης Γιαννατσούλια..

Το χειμώνα του 2017 εμφανίζεται στο νυχτερινό κέντρο 'Ιερά Οδός' έχοντας στο πλευρό της την Μελίνα Ασλανίδου και τον Γιώργο Παπαδόπουλο, με τις εμφανίσεις να συνοδεύονται από μεγάλη επιτυχία, ενώ ακολούθησε περιοδεία του σχήματος και στην Αμερική.

Τον Απρίλιο του 2018 η Θεοδωρίδου ξεκίνησε εμφανίσεις στο Fantasia Live, έχοντας στο πλευρό της τον Πέτρο Ιακωβίδη και τον Stan. Ακολούθησε η κυκλοφορία της 15ης κατά σειρά δισκογραφικής της δουλειάς με τίτλο "*Ποτέ δεν έφυγα από 'δω*", μέσα από τον οποίο ξεχώρισαν τα τρaγούδια "*Επειδή με ξέρω*" σε μουσική Γιώργου Σαμπάνη και "*Δεν με αφορά*" σε μουσική Γιώργου Παπαδόπουλου. Το 2019 επέστρεψε στις ζωντανές εμφανίσεις στο Teatro, στην Αθήνα. Στο πλευρό της, ξανά ο Ιακωβίδης και ο Χρήστος Κυριαζής. Το 2020, κατά την περίοδο της πανδημίας COVID-19, προκειμένου να ψυχαγωγηθεί ο κόσμος πραγματοποίησαν μαζί με τον Πέτρο Ιακωβίδη και άλλους καλλιτέχνες live στο Instagram.

Τη χειμερινή περίοδο 2022-23 εμφανίζεται στην Αθήνα, στην Ακτή Πειραιώς με το Γιώργο Κακοσαίο, όπως και το χειμώνα του 2023-24 πάλι μαζί με τον Κακοσαίο, σε συνεργασία με την πατρινή μπάντα Alcatrash. Την ίδια περίοδο συνεργάζεται με το Φοίβο και κυκλοφορούν ως digital singles τα τραγούδια "*Περηφάνεια μόνο", "Ο Χάρτης" και "Ένα Λάθος*". Από τον Οκτώβριο του 2024 μέχρι το 2025 εμφανίζεται στην Ακτή Πειραιώς με την Αναστασία και τους Alcatrash. 

Το 2025 κυκλοφόρησε η 16η προσωπική δισκογραφική της δουλειά, με τίτλο "*Ήταν να βρεθούμ*ε" με νέα τραγούδια των Γιάννη Φρασέρη, Χρήστου Σαντικάι, Πέτρου Ιακωβίδη, Δήμου Αναστασιάδη, σε στίχους Ιακωβίδη, Γρηγόρη Βαξαβανέλη, Βίκυς Γεροθόδωρου και Ηλία Φιλίππου. Στο δίσκο συμπεριελήφθησαν και επιτυχίες της περιόδου 2020-24 (*"Χαρτοπόλεμος", "Για Μένα", "Δεν Ντράπηκες", "Παραδόθηκα σε σένα"*) σε συνθέσεις των Σαμπάνη και Ιακωβίδη.

## Προσωπική ζωή
Έχει κάνει δυο γάμους και έχει αποκτήσει δυο κόρες. Από τον πρώτο της γάμο, με τον επιχειρηματία Τάκη Μπέτα, απέκτησε μια κόρη, την Χριστιάνα (γενν. 17 Νοεμβρίου 1994), ενώ από τον δεύτερο γάμο της, με τον πλαστικό χειρουργό Ανδρέα Φουστάνο, απέκτησε μια κόρη, την Ανδριάννα (*γεν.* 11 Αυγούστου 2000).

## Παραπομπές


## Πηγές
* Νατάσσα Θεοδωρίδου-τύπος, ανακτήθηκε στις 12/03/2015.
* Συνέντευξη στο Βήμα, ανακτήθηκε στις 12/03/2015.
* Νατάσα Θεοδωρίδου

Κατηγορία:Ελληνίδες τραγουδίστριες
Κατηγορία:Λαϊκοί τραγουδιστές
Κατηγορία:Μακεδόνες